افغان کمانډو ځواک ته سلګونه نوي سرتیري ورګډ شول
افغان او امریکايي چارواکي وايي د کمانډو ځانګړي ځواکونه د ترهګرو او وسله والو اورپکو په ځپلو کې ډیر اغیزناک دي.
د اکتوبر په ۲۵ په کابل کې ۸۳۳ نوي کمانډو ځواکونه له اړینو تعلیماتو وروسته د دغه ځواک لیکو کې ورګډ شول. د افغانستان د دفاع وزارت د ویاند مرستیال محمد رادمنش امریکاغږ ته وویل چې د نویو فارغ شویو ځواکونو په راتګ سره د کمانډو ځواک شمېر ۱۷۸۳۳ ته ورسېد. ښاغلي رادمنش وویل د افغانستان د ملي امنیت د څلور کلن امنیتي پلان له مخې به د نورو ځواکونو ترڅنګ د کمانډو ځواکونو شمېر هم دوه برابره شي. ښاغلي رادمنش وویل فارغ شوي کمانډو سرتیري په دریو لواګانو کې مېشت کړل شول او د اړتیا پر مهال به په "ټول افغانستان کې د ترویزم د ځپلو عملیات" ترسره کړي. افغان او امریکايي پوځي ښوونکي دغو ځواکونو ته ځانګړې روزونه ورکوي. دوي ته د امریکا په مرسته د پوځي عملیاتو او استخباراتو اړین تجهیزات هم برابر کیږي. د ځانګړو ځواکونو د نوې جوړې شوې قول اردو مشر جنرال بسم الله احمدزي سټارسټریپرز ویپاڼې ته ویلي چې د نویو ځواکونو فراغت د "افغانستان لپاره ښه خو د افغانستان د دښمنانو لپاره بد خبر" دی. په افغانستان او په خاص ډول په کابل کې د وسله والو طالبانو د ځینو ډله ییزو پیچلیو بریدونو په مخنیوي او ځپلو کې هم د دغو ځواکونو ونډه مهمه بلل شوې ده. امریکايي او افغان چارواکي دا ځانګړې کمانډو د سیمې په کچه بیسارې بولي. امریکايي چارواکي وايي تر ۲۰۱۷ کال پورې په ټول افغانستان کې د وسله والو طالبانو او نورو اورپکو خلاف د شویو عملیاتو ۸۰ فیصده دغو ځانګړو ځواکونو کړي دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.